<classify> Kesi hiyo ilianza kusikilizwa jana mbele ya Hakimu Mkazi Mfawidhi wa mahakama hiyo, Rahim Mushi. Akitoa ushahidi wake mahakamani hapo, shahidi wa namba moja upande wa mashitaka, Mwanahiba Richard akiongozwa na mwanasheria wa serikali Upendo Shemkole, alidai mshitakiwa alimpiga makofi akidai alimuandika vibaya kwenye mechi kati ya timu ya Mbeya City na Simba iliyochezwa mwaka jana.Shahidi huyo ambaye ni mwandishi wa habari wa kampuni ya Mwananchi Communication, alidai mshitakiwa alimwambia hata kama atampeleka kokote hawatamfanyam kitu. Naye shahidi wa pili katika kesi hiyo, Beni Kalama alidai mahakamani kuwa wakati tukio hilo linatokea alienda kuzungumza na kocha wa Simba, ndipo aliposikia kibao kinalia na alipogeuka aliona mwandishi huyo analia.Aliieleza mahakama kuwa kutokana na hali hiyo alimuuliza mwandishi huyo kinachomliza na alijibiwa kwamba amepigwa na mshitakiwa. Shahidi wa tatu Koplo Gisabo wa kitengo cha upelelezi wa makosa ya jinai Shinyanga, alisema alifanya upelelezi kwa mashahidi mbalimbali na kugundua kuwa kosa lilitendeka.Kwa upande wake akitoa utetezi, Kazimoto alisema akiwa uwanjani alimuuliza mwandishi huyo kwa nini alimuandika vibaya kwenye gazeti na kwamba walipishana kauli na ndipo alianza kulia. Hukumu ya kesi hiyo itatolewa leo.  <topic>: MICHEZO 